ตลาดหวย VS ตลาดหุ้น - FINNOMENA
ในวันที่ นายก บอกว่าจะมีเลือกตั้งปีหน้า ตลาดหุ้นวันนั้นก็ขึ้นรับข่าวนี้ทันที ถ้าใครบอกว่าตอนนี้เศรษฐกิจไทยดูเงียบเหงา แต่คำนี้ใช้ไม่ได้กับ ตลาดหุ้นไทย ตลาดหุ้นไทยกำลังมุ่งสู่จุดสูงสุดใหม่เป็นประวัติการณ์!!
16 ต.ค. 2560

ในวันที่ นายก บอกว่าจะมีเลือกตั้งปีหน้า ตลาดหุ้นวันนั้นก็ขึ้นรับข่าวนี้ทันที ถ้าใครบอกว่าตอนนี้เศรษฐกิจไทยดูเงียบเหงา แต่คำนี้ใช้ไม่ได้กับ ตลาดหุ้นไทย ตลาดหุ้นไทยกำลังมุ่งสู่จุดสูงสุดใหม่เป็นประวัติการณ์
ณ วันที่ SET INDEX ปิดที่ 1706.95 จุด…
ถ้าย้อนกลับไปประวัติศาสตร์ทั้งหมด มีแค่ 2 วันที่ตลาดหุ้นไทยอยู่สูงกว่าวันนี้
2 วันนี้คือ วันไหนบ้าง
4 ม.ค. 2537 SET INDEX ปิดที่ 1753.73 จุด
5 ม.ค. 2537 SET INDEX ปิดที่ 1709.64 จุด
แล้วอีกเท่าไรถึงจะทำจุดสูงสุดในประวัติศาสตร์?
ในระหว่างวันที่ 5 ม.ค. 2537 SET INDEX ได้ทำจุดสูงสุดในประวัติศาสตร์ ที่ 1789.16
คิดแล้วก็อีก 82.21 จุด หรือ อีก 4.8% นับจากตอนนี้
ในท่ามกลาง ความซับซ้อน ของตัวเลขมากมายในตลาดหุ้น ที่คนภายนอกเข้าใจยาก
ในท่ามกลาง ความ minimal ของตัวเลขสองตัวในตลาดหวย ที่คนทั่วไปเข้าใจได้
ถ้าให้เวลา 1 นาที
มีอะไร ที่ทำให้ตลาดหุ้นเข้าใจ ได้ง่ายกว่า ตลาดหวย บ้าง ?
ขอแบ่ง 60 วินาที เป็น 6 ช่วง
10 วินาทีแรก ปิดตา ทำใจให้สงบ ล้างความเชื่อเก่าๆทั้งหมด
10 วินาที ต่อมา เปิดตา มองไปรอบตัวเรา มีอะไรอยู่รอบตัวเราบ้าง
10 วินาที ต่อมา จดชื่อธุรกิจที่อยู่รอบตัวเราที่คิดว่าทุกคนต้องใช้ ใครๆก็รู้จัก
10 วินาที ต่อมา ได้ชื่อธุรกิจ แต่ละคนอาจจะได้ชื่อไม่เหมือนกัน แต่ที่ทุกคนคงรู้จัก คงหนีไม่พ้น “เซเว่นอีเลฟเว่น”
10 วินาที ต่อมา ลองมาดูซิ ถ้าเราซื้อหุ้นเซเว่นใน 10 ปีที่แล้ว ตอนนี้เราจะมีเงินเท่าไร
เซเว่นอีเลฟเว่น เมื่อ 10 ปีที่แล้วมีมูลค่าบริษัท 44,253 ล้านบาท
ตอนนี้ เซเว่นอีเลฟเว่น มีมูลค่าบริษัท 628,817 ล้านบาท หรือ เพิ่มขึ้น 14 เท่า (ยังไม่รวมเงินปันผล)
ถึงแม้วันนี้ SET INDEX จะยังไม่ทำจุดสูงสุด แต่วันนี้หุ้นเซเว่นได้ทำจุดสูงสุดเป็นประวัติการณ์ไปแล้ว
ถ้าเราซื้อหุ้นเซเว่น ก็เหมือนเข้าร่วมเป็นส่วนหนึ่งของกิจการเซเว่น มีเงินน้อยได้หุ้นน้อย มีเงินมากได้หุ้นมาก
ที่น่าสนใจคือ คนไทยไม่ว่ายากดีมีจนทุกคนสามารถซื้อหุ้นได้ การลงทุนเปิดโอกาสให้ทุกคนมีสิทธิที่จะรวย แต่มีคนที่ใช้สิทธินั้นไม่ถึง 10%
ถ้าเราลงทุน 1 หมื่นบาท 10 ปีที่แล้ว
แล้วไม่ต้องสนใจเลยอีก 10 ปี
ตอนนี้เราจะมี 1.4 แสนบาท
ทำนองเดียวกัน ถ้าเราทุน 1 ล้านบาท 10 ปีที่แล้ว ตอนนี้เราจะมี 14 ล้านบาท
ถามว่า 10 ปีที่แล้ว เรารู้จักเซเว่นแล้วหรือยัง? คนไทยทุกคนรู้จักเซเว่นมานานแล้ว
คำถามต่อไปคือ แล้วตอนนี้มีอะไรที่ธุรกิจอะไรอีกบ้างรอบตัวเรา ที่คิดว่าทุกคนต้องใช้ และใครๆก็รู้จัก
ถ้าตอบคำถามนี้ได้ก็จะเหมือนเราลงทุนในหุ้นเซเว่นเมื่อ 10 ปีที่แล้ว
ตอนนี้เวลาผ่านไปแล้ว 50 วินาที
10 วินาทีสุดท้าย ปิดตาอีกครั้ง..
รำลึกว่า 10 ปีที่ผ่านมา เราซื้อหวยไปเท่าไร แล้วตอนนี้เราได้เงินจากหวยกี่บาท..
บทความนี้มีเจตนาเปรียบเทียบตัวอย่างง่ายๆให้เห็นภาพ ไม่ได้ชี้นำให้ลงทุนในหุ้นตัวนี้ การลงทุนมีความเสี่ยง โปรดศึกษาข้อมูลก่อนตัดสินใจลงทุน
ที่มาบทความ : http://longtunman.com/2674
แท็ก:
แชร์บทความ:
ผู้เขียน
ลงทุนแมน
เล่าเรื่องการลงทุน จากเรื่องราวที่อยู่รอบตัว แบบเข้าใจได้ง่ายง่าย